text: Landmænd utilfredse med regler
  12 juli 2014 kl. 11.10
  Selvom der er udsigt til en god høst, så er landmand Mogens Dall utilfreds med, at han ikke må gøde sin jord ligeså meget som tyskerne.
  Høsten af årets vinterbyg startede i dag på markerne ved Aabenraa og selvom årets høst har udsigt til at blive bedre end gennemsnittet, så kunne den ifølge Mogens Dall blive endnu bedre, hvis de danske landmænd har samme vilkår som tyskerne.
  I Tyskland må landmændene gøde efter princippet, at der må tilføres samme mængde næringsstoffer til marken, som der fjernes fra marken ved høst. Det betyder i praksis, at den tyske landmand må gøde mellem 30 og 40 procent mere pr. hektar end danske landmænd.
  For Mogens Dall betyder det, at årets høst bliver omkring en halv million mindre værd, end hvis markerne de lå syd for grænsen.
  På Christiansborg er politikerne i øjeblikket ved at undersøge, om de danske landmænd kan få mere lempelige regler og ifølge socialdemokraten Benny Engelbrecht så er der nye regler på vej.
  